Sjakk-testen skal fjerne all tvil rundt blinde Stein
Det var i går sjakkforbundet fattet vedtak om at 50-åringen skal gjennomgå en test for å avgjøre om han har jukset seg til sjakkberømmelse eller ikke de siste månedene. Bjørnsen har ikke besvart VGs henvendelser. Men han er positiv, og villig til å ta testen, opplyser sjakkpresident Bjørn Salvesen. Bakgrunn: Blinde Stein (50) anklages for sjakkjuks Han bekrefter at man har en dialog med Det internasjonale sjakkforbundet (FIDE) i saken, men vet foreløpig ikke hvordan testen vil bli utformet. – Dette er upløyd mark, og vi vil bruke tid på å utarbeide et mandat som gir et resultat begge mener står seg godt, sier sjakktoppen til VG. – Har dere vært borti slike tester tidligere? – Nei. Og det er derfor det er viktig at den er godt forankret i vårt eget forbund og FIDE. Det må ikke bli nye diskusjoner i etterkant av testen. Da har vi gjort et dårlig arbeid i forkant, medgir Salvesen.Stein Bjørnsen kommer ikke til å spille turneringer før testen er gjennomført. – Vi kommuniserer godt, og han skal behandles som uskyldig inntil det motsatte er bevist, sier Salvesen. – Men her må han bevise sin uskyld. Det er motsatt av hva som er vanlig i normal rettspleie? – Når det er sådd tvil om prestasjonene hans, vil vi avklare det ved å tilby Bjørnsen en test. Han er positiv, og ser at det er den eneste måten å avklare spørsmålet på. Når testen vil finne sted, kan ikke sjakkpresidenten svare på. Man vil bruke nødvendig tid på å forankre den i lovverket, sier han. I etterkant av Bjørnsen-saken vil det også komme en større diskusjon i sjakkforbundet om hvordan man skal håndtere juks i fremtiden, erkjenner Salvesen. Det har «alltid» skjedd juks - også innen sjakksporten. Men ny teknologi byr også på nye utfordringer.Landslagsspiller Frode Urkedal støtter vedtaket om en test av Stein Bjørnsen. – Jeg vil kreve at han skal testes i blindsjakk: I partier han har spilt, oppgaver og så videre. Han må utvilsomt være svært god i blindsjakk for å ha spilt partiene i Fagernes og Landsturneringen. Dette vil også gi han sjansen til å renvaske seg, sier han til sjakkbloggen.no. Det var dette nettstedet som først omtalte mistankene mot den blinde spilleren – som har spilt 66 partier på rad uten tap. Bjørnsen skal også ha gjennomført 298 trekk anbefalt av sjakkcomputere – på rad. – Jeg synes styret i NSF har kommet frem til et veldig fornuftig vedtak og er imponert over alle de som har brukt mye tid på å sette seg inn i alle sider av denne omfattende saken på kort tid, sier sjakkdommer Pål Nordquelle til Sjakkbloggen.Kritikerne mener Bjørnsen «spiller som en maskin». Landslagsspiller om blind sjakk-komet: - Svært sannsynlig at det er juks – Ingen klarer å spille som en datamaskin. Selv ikke Magnus Carlsen. Mens Carlsen har et snitt på 87 prosent av favorittrekkene til sjakkcomputeren «Houdini», hadde denne fyren 96 prosent av favorittrekkene til «Rybka 4» i et parti. Det mener jeg er bevis i seg selv, sa sjakktrener og journalist Ole Valaker nylig til VG. Les også: Blind spiller herjer i sjakk: - Helt konge! Bjørnsen – som er så godt som blind på begge øyne og spiller med en liten høytalerpropp i øret – satset tungt på sjakk først for to år siden. – Jeg har ikke gjort noe galt. Dommerne satt 20 centimeter fra meg hele tiden under alle partiene, og diktafonen jeg bruker ble sjekket under turneringen. Anklagene kommer i tillegg fra folk som ikke var til stede under turneringen, har 50-åringen sagt til VG tidligere. Han har også pekt på at han spilte mot en svært ung sjakkspiller i partiet han hevdes å ha «spilt som en datamaskin», og at styrkeforholdet, etter hans oppfatning, gjorde at han i så stor grad valgte «riktige» trekk.
Hva slags test Stein Tholo Bjørnsen (50) må gå gjennom, vet ingen. Men konklusjonen skal ikke etterlate et snev av tvil om hvorvidt den blinde sjakkspilleren jukser eller ikke.